15.10.2007 02:47   "Juba 2009. aastast võiks saada tasuda kauba eest riigile makse, töötajatele palka, maksta kauplustes kroonide kõrval ka eurodes. Sisuliselt tähendaks see euro aktiivset kasutuselevõttu Eesti raharingluses," kirjutas riigikogu liige Veskimägi Postimehes.    "Olen paljude majandusinimestega sellest rääkinud ja julgen väita, et nad on selle sammu  astumiseks valmis," kinnitas endine rahandusminister.    "Kindlasti tekitab paralleelvaluutade kasutamine jaekaubandusele probleeme, aga need on võimalik riigil ja kaupmeestel koos lahendada," kirjutas Veskimägi.    "Selle sammu astumine ei tohi tähendada kuidagi eemaldumist meie tegelikust eesmärgist, milleks on EMU (Euroopa rahaliidu) täisliikmelisus," hoiatas ta. "Pigem vastupidi. See samm on riskide maandamine meie inimestele, ettevõtjatele ja majandusele tervikuna. Me ei saa enam liiga  kaua taluda kasvavat kursiriski, kus inimeste säästud ja hoiused on kroonides ning kohustused eurodes."    Veskimägi hinnangul on võimalik Euroopa Keskpangaga kokku leppida, et nad aktsepteerivad Eestis eurot kui paralleelselt kasutatavat maksevahendit.